
РЕПУБЛИКА БЪЛГАРИЯ
Министър на земеделието и храните 


ДО
МИНИСТЕРСКИЯ СЪВЕТ
НА РЕПУБЛИКА БЪЛГАРИЯ



ДОКЛАД
от д-р Георги Тахов – министър на земеделието и храните


Относно: Проект на Постановление на Министерския съвет за изменение и допълнение на Правилника за прилагане на Закона за лова и опазване на дивеча, приет с Постановление № 151 на Министерски съвет от 2001 г.


УВАЖАЕМИ ГОСПОДИН МИНИСТЪР-ПРЕДСЕДАТЕЛ,
УВАЖАЕМИ ГОСПОЖИ И ГОСПОДА МИНИСТРИ,
На основание чл. 31, ал. 2 от Устройствения правилник на Министерския съвет и на неговата администрация, предлагам за разглеждане проект на Постановление на Министерския съвет за изменение и допълнение на Правилника за прилагане на Закона за лова и опазване на дивеча, приет с Постановление № 151 на Министерски съвет от 2001 г.

Причини, които налагат приемането на акта
Причините, които налагат приемането на акта са свързани с поетите ангажименти от Министерството на земеделието и храните пред Експертната група по Директивата за птиците и Директивата за хабитатите (NADEG) в Брюксел, която разработва Международния план за действие за защита на гургулицата (Streptopelia turtur) – 2018 – 2028 г. с цел защита на вида.


През последните три години, Изпълнителна агенция по горите участва активно в заседания на оперативната група за възстановяване на птиците към Европейската комисия TASKFORCE. Работната група за възстановяване на видовете птици („Специалната група“) е създадена като ad hoc работна група на НАДЕГ (експертна група по въпроси, касаещи Директивата за птиците и Директивата за местообитанията).
Нейната цел е да подпомогне разработването на необходимите мерки, необходими за възстановяването на видовете птици, които са били оценени при последното докладване, съгласно член 12 от Директива 2009/147/ЕО на Европейския парламент и на Съвета от 30 ноември 2009 година относно опазването на дивите птици.
Първоначално фокуса на групата бе насочен към подкрепящи действия за опазване и устойчиво използване на Европейската гургулица (Streptopelia turtur), в съответствие с рамката за управление, договорена в контекста на Адаптивния механизъм за ползване на вида 
С цел да бъдат постигнати поставените цели през последните три години, дирекция „Околна среда“ на Европейската комисия изисква от държавите членки по двата прелетни пътя Западен и Централно – източен, да предоставят данни относно състоянието на Европейската гургулица като: данни от национален мониторинг (гнездене, продуктивност, оцеляемост и др.), ползване (срокове на ловуване, квоти за ловуване, отчитане на отстрела и др.) санкции за нерегулирано ползване, състояние на местообитанията на вида и мерки за тяхното оптимизиране.
В тази връзка съвместно с Лесотехнически университет – гр. София, Държавните предприятия по чл. 163 от Закона за горите и техните структури, Изпълнителна агенция по горите и нейните структури, както и Национално ловно-рибарско сдружение „Съюз на ловците и риболовците в България” се изработи методика за наблюдение на видовете гургулица и пъдпъдък, която се прилага от 2022 г. на територията на цялата страна. Резултатите от провеждания мониторинг от страна на Изпълнителна агенция по горите са предоставяни на работната група с оглед на спазване на ангажиментите ни като държава членка.  
С цел подобряване на състоянието на вида през 2021 г. беше направена първата промяна в Правилника за прилагане на Закона за лова и опазване на дивеча (ППЗЛОД), като ловните излети на гургулица бяха намалени от 2 на 1 ден, беше редуцирана дневната квота на ловец, включително и по линия на организирания ловен туризъм, с което ползването бе редуцирано в рамките на 50 %, съобразно изискванията на комисията.
Прилагат се и различни мерки за опазване на местообитанията и подобряване на хранителната база на този вид дивеч.
Независимо от положените усилия, научните данни, които представя Европейската комисия по отношение на състоянието на Европейската гургулица за Централно-източния прелетен път, който преминава през територията на Република България показват тенденция за намаляване на вида. В тази връзка комисията предложи техническа препоръка към държавите членки, по този прелетен път да наложат мораториум върху ползването на вида за ловен сезон 2024 г. или да намалят ползването до 4 %, което се счита, че не оказва негативно влияние на популацията.
При неспазване на техническата препоръка и съобразно разпоредбата на чл. 7 от Директивата за птиците, държавите членки са изправени пред опасността от започване на Наказателна процедура.
Мораториум за ползването на гургулица е наложен върху Западния прелетен път за последните две години.
Поради гореописаните обстоятелства и с цел да бъде избегната подобна наказателна процедура от ловен сезон 2024 г. следва да се редуцира дневната нормата за отстрел по време на ловен излет за гургулици, чрез промяна в чл. 71, ал. 1, т. 2 от ППЗЛОД, като в текста цифрата 8 се заменя с 3, а числото 24 се заменя с 15.

Цели
Целта на настоящия проект е популацията на гургулица да остане стабилна, отчитайки и страничните фактори като химизацията на земеделското стопанство и нарушаване на местообитанията и да се намали ловния натиск върху вида, без съществено да се засегнат интересите на ловците. 

Финансови и други средства, необходими за прилагането на новата уредба
Предложеният проект на акт не води до въздействие върху държавния бюджет, поради което е приложена финансова обосновка съгласно чл. 35, ал. 1, т. 4, буква „б“ от Устройствения правилник на Министерския съвет и на неговата администрация.
За приемането на проекта на акт не са необходими допълнителни разходи/трансфери и други плащания.
Проектът на акт не води до изменения в целевите стойности на показателите за изпълнение по програми, в това число и ключовите индикатори.

Очаквани резултати от прилагането на акта
С прилагането на акта се очаква да се постигане устойчиво стопанисване и защита на популацията от гургулица, без да се налагат мерки по абсолютна забрана за ползване. Предвидено е намаляване на дневния отстрел от 8 бр. на 3 бр., а по линия на организирания ловен туризъм дневният отстрел се намалява от 24 бр. на 15 бр.



Анализ за съответствие с правото на Европейския съюз
Приемането на нормативния акт не е свързано с транспониране или прилагане на акт на институция на Европейския съюз, поради което не е изготвена и приложена таблица на съответствието с правото на Европейския съюз.

Информация за проведените обществени консултации
На основание чл. 26, ал. 3 и 4 от Закона за нормативните актове проектите на постановление и доклад (мотиви), както и частичната предварителна оценка на въздействието и становището на дирекция „Модернизация на администрацията“ в Министерския съвет са публикувани на интернет страницата на Министерството на земеделието и храните и на Портала за обществени консултации със срок за предложения и становища 14 дни. Ловният сезон се открива през втората събота на месец август с лов на прелетен дивеч, част от който е и гургулицата. В тази връзка действията за защитата ѝ трябва да се предприемат във възможно най-кратък срок още преди началото на предстоящият ловен сезон. Предложените промени се ограничават само до един текст от правилника, поради което срокът от 14 дни ще позволи на всички заинтересовани лица и организации да изпратят своите предложения и становища в рамките на провеждането на обществената консултация по проекта.
В съответствие с изискванията регламентирани в чл. 26, ал. 5 от Закона за нормативните актове справката за отразяване на постъпилите предложения и становища от обществената консултация по проекта, заедно с обосновка за неприетите предложения е публикувана на интернет страницата на Министерството на земеделието и храните и на Портала за обществени консултации.

Проектът на Постановление на Министерския съвет за изменение и допълнение на Правилника за прилагане Закона за лова и опазване на дивеча, приет с Постановление № 151 на Министерски съвет от 2001 г. е съгласуван в съответствие с разпоредбите на чл. 32 от Устройствения правилник на Министерския съвет и на неговата администрация. Направените целесъобразни бележки и предложения са отразени.

УВАЖАЕМИ ГОСПОДИН МИНИСТЪР-ПРЕДСЕДАТЕЛ,
УВАЖАЕМИ ГОСПОЖИ И ГОСПОДА МИНИСТРИ,
Във връзка с гореизложеното и на основание чл. 8, ал. 2 от Устройствения правилник на Министерския съвет и на неговата администрация предлагам Министерският съвет да приеме приложения проект на постановление.

	Приложение: 
	1. Проект на постановление на Министерския съвет;
2. Частична предварителна оценка на въздействието;
3. Становище на дирекция „Модернизация на администрацията“ в Министерския съвет по частичната предварителна оценка на въздействието;
4. Финансова обосновка;
5. Справка за отразяване на постъпилите по реда на        чл. 32 – 34 от УПМСНА;
6. Постъпилите становища по реда на чл. 32 – 34 от УПМСНА;
7. Справка за отразяване на постъпилите предложения и становища от обществената консултация по проекта, заедно с обосновка за неприетите предложения;
8. Постъпили предложения и становища от обществената консултация по проекта;
9. Проект на съобщение за средствата за масово осведомяване.

